SA rugby se diepte, gehalte ly oor die jonges wat loopFaf de Klerk, Hy sou as hy kon, maar die Lions het `n stokkie voor sy vertrek gesteek (Foto GB jordaan) Suid-Afrikaanse rugby se plaaslike spens loop leeg – en dit word toenemend die jonger spelers wat loop. Twee gaan beslis, en ŉ derde moontlik. Ja, drie huidige Springbokke wat verlede jaar nog toetsrugby gespeel het; twee van hulle net 24 jaar oud en met diep in die twintig toetse agter hul name, en een net 29, is die jongste name wat op pad na oorsese klubs is. Die kommer van hulle vertrek gaan ook nie bloot om die verlies van moontlike toetsspelers vir die Springbokke nie. Dit is veral ŉ verdere uitdunning van Suid-Afrika se diepte, wat ons Superspanne en ons Curriebekerreeks verder verswak, wat rede tot kommer is.. Dis nie meer die ouer spelers, na aan die einde van hul loopbane soos die Du Plessis-broers Jannie en Bismarck, Bryan Habana, Pierre Spies en Wynand Olivier nie. Manne soos Dewald Potgieter, Jacques du Plessis, Paul Willemse, Derick Hougaard, Nico Janse van Rensburg, Wiaan Liebenberg, Marcell Coetzee en Duane Vermeulen is maar ŉ paar waaraan jy dadelik dink. Frans Steyn is al jare oorsee en word eers in Mei 30. Hy het 53 toetse en 75 Superwedstryde vir die Sharks gespeel en meer as 100 in die Franse Top14. ♦ Jan Serfontein, wat verlede Saterdag 24 geword het en reeds in 26 toetse en meer as 50 Superwedstryde gespeel het, vertrek beslis; so ook Lourens Adriaanse van die Sharks, 29, wat in ses toetse en meer as 80 Superwedstryde vir die Cheetahs en die Sharks gespeel het. En die slot Lood de Jager se planne is ook om oorkant die water te gaan speel. Hy is tans in onderhandelinge met die Bulls, en oorweeg ’n gesamentlike aanbod van Saru en die Bulls om te sy loopbaan hier voort te sit. De Jager, 2015 se SA speler van die jaar wie se spel verlede jaar ŉ insinking beleef het, is na sy skuif van die Cheetahs af na die Bulls toe weer na aan sy beste. Serfontein, wat as die wêreld se voorste onder 20-speler aangewys is, het verlede jaar geen toetsrugby gespeel nie. Hy het verlede jaar voor die Ierse reeks in Suid-Afrika se hand by ŉ Bokoefening beseer en nie weer die seisoen gespeel nie. Adriaanse is daardie soort voorryman wat in die diepe donkertes delf, die duikwerk om die losskrums doen, omkeerbesit bewerkstellig en veral stewig skrum. ♦ Voeg by ander Bokke wat hulle oorsee wil wend: Cobus Reinach (27) gaan beslis, en ook Faf de Klerk (25) as die Lions hom sal toelaat. Arno Botha is ook op pad. Dan is daar ook twee stewige nie-Springbokke, Oli Kebble, 24, en die Sharks se slot Etienne Oosthuizen wie se koppe oorsee staan waarvan ŉ mens weet. In ŉ land waar ordentlike skrumstutte dun gesaai is, is Kebble en Adriaanse se vertrekplanne slegte nuus. Die Bulls se Bokstut Marcel van der Merwe is ook verlede jaar op 25 oorsee.